松鶴圖
作者：程俱
朝代：宋

paragraphs: 崑崙五城十二樓，洪河空注經神州。
西連仙掌五萬里，一柱上直清都浮。
琳琅琪碧乃凡草，青華絳實森纍樛。
南辰真人厭嫵媚，下勅保命更冥搜。
元精結感浹地軸，奮此倚天蒼鬛虬。
燭龍晞露吐珠琲，青女歛轡回春秋。
上有飛晨焕景之卿雲，下有金精石髄之清流。
盤根疏節孤且直，扶疏羣木罕與儔。
風濤吹落九天上，倒景雨沛參雲油。
睟然和氣發柯葉，俯芘芝朮齊薰蕕。
當年箕潁眇䨥闕，戶牖森翠蒼陰稠。
挺生初不待封殖，天遣異質榮仙洲。
居然神蔡産千歲，不但明堂來萬牛。
台符兩兩直其上，芳膏美蔭被九丘。
紫清騏驥下擇木，展翮還自青田幽。
瓊芝瑤草供俛啄，蓬閬曾記添仙籌。
會有玉沙丹露飲，清風飄颯玄霜裘。
巢雲友鳳乃其所，昂昂肯爲鷄羣謀。
神霄之境接華蓋，永作帝瑞同天遊。